በነገራችን ላይ ታማኝ በየነ ራሱ “አዝማሪ ነኝ፣ የማልረባ ትቢያ ነኝ፣ አፈር ነኝ፣ ትል ነኝ፣ ተራ ነኝ፣ ዶማ ነኝ፣ አካፋ ነኝ፣ ሸክላ ነኝ፣ ድስት ነኝ፣ ምጣድ ነኝ … ወዘተ እያለ በአጉል ትህትና ራሱን ለማቅረብ ስለሚከጅለውና ራሱን በዚህ መልኩ ስለሚጠራ ነው እንጅ በግሌ “አዝማሪ ታማኝ በየነ” ብዬ የመጥራትም ሆነ ግለሰቡን “የመዘንጠል” ፍላጎት ሆነ ዝንባሌ የለኝም። በግሌ “አዝማሪነት” ሞያ እንጅ ስድብ ነው ብዬ ባላምንም ብዙዎች በዚህ መልኩ ላያዩት ስለሚችሉ ግን ራሴን ግልጽ ማድረግ ግድ ብሎኛል። ወንድም ታማኝ እንደው አርፎ ስለማይቀመጥ ነው እንጅ እኔም እንደሆንኩ እጄን አከብድበት ዘንድ አልወድም። ማለትም በዙሪያው የመጻፍ ፍላጎቱ የለኝም። ወንድም ታማኝ ቆሞም ሆነ ተቀምጦ (ብቻ እንደሚያመቸው ሆኖ) እንግዶቹን ቢያስተናግድና ሳክስፎኑን ቢነፋ በእውነቱ ነገር ችግር የለኝም።